Španski superkup 2008.
Supercopa de España 2008. je bilo nogometno takmičenje u organizaciji nogometnog saveza Španije u kojem su se sastali pobjednik La Lige 2007/08. Real Madrid i pobjednik kupa 2007/08. Valencia. Finale superkupa se odigralo u dvije utakmice: 17. i 24. augusta 2008. godine. Prva utakmica superkupa se odigrala na stadionu Mestalla u kojoj je Valencia bila uspješnija rezultatom 3-2. Golom Nistelrooya u 13. minuti utakmice Real Madrid je poveo. Međutim, početkom drugog poluvremena Valencia je preokrenula rezultat golovima Mate u 55. i Davida Ville u 58. minuti utakmice. U 67. minuti utakmice Ruud van Nistelrooy preciznim udarcem izjednačava rezultat, a konačan rezultat utakmice postavlja Vicente Rodríguez u 80. minuti utakmice nakon preciznog dodavanja Davida Silve. U uzvratnoj utakmici na stadionu Santiago Bernabéu, Real Madrid je ostvario pobjedu rezultatom 4-2. Prvobitno je Valencia golom Davida Silve povela na utakmici u 32. minuti. Rafael van der Vaart je u 39. minuti utakmice načinio prekršaj nad Juanom Matom i dobio crveni karton. Rezultatom 1-0 za Valenciju završeno je prvo poluvrijeme. U drugom poluvremenu Real Madrid je golom Nistelrooya iz jedanaesterca u 50. minuti utakmice izjednačio rezultat. Prekršajem u 72. minuti utakmice nad Rubénom Barajom Ruud van Nistelrooy je dobio drugi žuti karton na utakmici te je morao napustiti teren. U tim trenucima Valencia je imala dva igrača više na terenu i rezultat koji im donosi trofej superkupa. Međutim, igrači Real Madrida su do kraja utakmice postigli još tri gola. Prvobitno je Sergio Ramos nakon ubačaja iz kornera u 75. minuti postigao gol. Deset minuta poslije Rubén de la Red postiže gol iz velike udaljenosti i donosi veliku prednost za Real Madrid. Golom Gonzalo Higuaína u 88. minuti utakmice nakon greške Vicentea Rodrígueza već je bilo jasno da će Real Madrid osvojiti trofej superkupa. Međutim, neizvjesnost do kraja utakmice donio je Fernando Morientes dvije minuta prije kraja utakmice. Rezultat se do kraja nije mijenjao te je Real Madrid sveukupnim rezultatom 6-5 osvojio svoj osmi superkup.